
Fenntartható logisztika a cukoripar nyersanyagellátásában

A fenntarthatóság három fő területe a gazdaság, a társadalom és a környezet. Jelen dolgozat a környezet fenntarthatóságán belül is a fenntartható közlekedéssel és logisztikával foglalkozik a magyar cukoripar nyersanyagellátása során.
A dolgozat célja annak meghatározása, hogy mekkora jelenleg a cukorrépa fuvarozása során keletkező környezetterhelés mértéke valamint ez hogyan javítható, hogyan tehető fenntarthatóbbá és zöldebbé a cukorrépa fuvarozás.
Az adatgyűjtés a Magyar Cukor Zrt segítségével történt 2008-2013-as évek alapján. A Kaposvári Cukorgyár feldolgozási kapacitása évről évre folyamatosan nő, átlagosan 800.000-850.000 tonna cukorrépa kerül feldolgozásra a közel 120 napos kampány során. Azonban az évek során növekvő cukorrépa termőterület jelentős része az Alföldön található, amely miatt a szállítási távolságok is nagymértékben megnőttek. 2013-ban a vasúti szállítás aránya már elérte a 70%-ot a teljes cukorrépa mennyiségére vonatkozóan.
Az elemzés második részében arra keresem a választ, hogy ennek a nagy mennyiségű nyersanyagnak a nagy távolságra történő elszállítása milyen környezeti hatással jár. Meghatározásra kerültek a GHG Protocol (Greenhouse Gas Protocol) alapján az úgynevezett globális felmelegedési potenciál segítségével az üvegházhatású gázkibocsátási alapértékek, amelyek szén-dioxid egyenértéken vannak kifejezve.
Az egyes évek cukorrépa szállítási mennyisége alapján a szállítási távolság figyelembe vételével kiszámításra került a cukoripar nyersanyagellátásának logisztikai tevékenységből származó ÜHG kibocsátás mennyisége lebontva vasúti és közúti szállításra. A teljes ÜHG kibocsátás mennyisége 2013-ban már meghaladta az 5300 tonnát, melyből 23% származik a közúti és 77% a vasúti szállításból. Feltétlenül szükséges kiemelni, hogy a Magyar Cukor Zrt. nyersanyag logisztikai tevékenysége során mind a gazdasági mind a környezeti szempontok céljai azonosak, hiszen például a szállítási távolság csökkentésével nemcsak a logisztikai költségek esnének vissza, hanem a környezeti hatások is mérséklődnének.
Összefoglalásként elmondható, hogy gazdasági és környezeti szempontokat számításba véve is hasznos lehet a közúti szállítás arányának csökkentése, a szállítási igények tudatos tervezése valamint a fenntartható szállítási eszközök választása a fenntarthatóbb logisztika elérése érdekében.



